《雨夜用谢惠连秋怀韵》
清代·王汝璧

农功亦既成，霖雨乃无患。忽忽云向阴，耿耿秋未晏。

昨宵天宇云，起视明星烂。碧汉或浮豕，梦雨先滞雁。

蟋蟀织虚堂，蟏蛸挂尘幔。音书忧喜杂，气候暄寒半。

泥涂浩纵横，期程昧筹算。没车驰不休，日驭行且慢。

策勋羡荣名，素食坦薄宦。趋事亟奔走，余情惬眺玩。

放怀当秋岑，摅志寄云翰。偶憩花木清，不涉丝竹乱。

徙倚足相羊，风雨积昏旦。时序未觉迁，云物一何焕。

晨风无近心，鸣鹳有幽叹。独有吹豳人，羔酒乐亲串。

作者简介：王汝璧（1746-1806）字镇之，四川铜梁人，乾隆三十一年（1766）进士，官至刑部侍郎。其诗专学韩愈，力洗凡庸，著有《铜梁山人诗集》。